Teater Fot

Teater Fot er et norsk teaterkompani som ledes av Lise Hovik og har base i Trondheim. Kompaniet ble etablert av Hovik i 2004 for å utvikle teaterforestillinger for barn i ulike aldre.

Kompaniet har også produsert animasjonsvideoer, og benyttet figurteater, musikk og dans som viktige elementer i sin scenekunst.

De første prosjektene 
I perioden 2004-2007 produserte Teater Fot tre forestillinger:
 Lille Vind 
 Lille Pille og Lille Fille
 De Tolv Villender
Alle disse tre produksjonene utforsket en form for figurteater. I Lille Vind ble det spilt med dukker; i Lille Pille og Lille Fille ble det spilt med figurer, og i De Tolv Villender med objekter.

Teater for de aller minste 
Med produksjonen De Røde Skoene utforsket Teater Fot og Lise Hovik scenekunst for ettåringer. Med tre dansere og en musiker som utøvere på scenegulvet, var musikk, dans og røde sko hovedbestandeler i stykket. I oppsetningen inngikk også elementer av figurteater. Produksjonen var samtidig en plattform for Lise Hoviks forskning på «barneteatrets interaktive og performative estetikk, med fokus på  lek og improvisasjon». Denne forskningen munnet ut i en doktorgrad ved NTNU, Det humanistiske fakultet, i 2014.

Også senere produksjoner har hatt de helt små barna som målgruppe. Blant annet er stykket Spurv, som er den første av forestillingene i teatertrilogien Du skal få høre fuglesang (2012), myntet på barn i alderen 0 til 2 år. Under Olavsfestdagene i Trondheim 2017 hadde kompaniet urpremiere på en ny forestilling for denne målgruppen. Det nye stykket heter Verken fugl eller fisk, og ble utviklet med støtte fra Norsk kulturråd, Fond for utøvende kunstnere (FFUK), Sør-Trøndelag fylkeskommune, Trondheim kommune og Olavsfestdagene 2017. Teater Fot selv beskriver Verken fugl eller fisk på denne måten:«Gjennom eksperimenterende teater med materialer, objekter, figurer, dans, sang, lek og musisk kommunikasjon vil vi utvikle det affektive språket. Vi vil vri og mikse på hierarkiene og kategoriene, leke med mellomrommet mellom fugl og fisk og skape rare, syngende skapninger som er både nysgjerrige, glade og triste.»

Produksjoner 
Komponisten og musikeren Tor Haugerud er et sentralt medlem av kompaniet. Teater Fot knytter ellers til seg ulike samarbeidspartnere fra produksjon til produksjon.

Kompaniet har utviklet og oppført følgende forestillinger:
 Lille Vind (2002)
 De Tolv Villender (2004)
 Lille Pille og Lille Fille (2004-2005)
 De Røde Skoene (2008)
 Rød Sko Savnet (2011)
 Mamma Danser (2011)
 Du skal få høre fuglesang (2012):
 Spurv – for barn i alderen 0-2 år
 Nattergal – 3-5 år
 Hakkespett – 6-9 år
 Fabelfuglen ROC (2013)
 Verken fugl eller fisk (2017/2018)
Flere av produksjonene oppføres fortsatt (per 2018) flere år etter at de hadde urpremiere. For eksempel ble Hakkespett fremført i Bærum Kulturhus i november 2017.

Referanser

Eksterne lenker 
 Teater Fots hjemmeside - besøkt 8. januar 2018
 Om Teater Fot på www.sceneweb.no - besøkt 8. januar 2018

Norske teaterkompanier
Barnekultur
Kultur i Trondheim
Etableringer i 2004
Norske figurteaterkompanier